România a exportat, în perioada 1 ianuarie - 31 octombrie 2015, o cantitate de 8.992 tone de miere, în scădere cu 5,3% față de perioada similară din 2014, cu o valoare de 34,6 milioane euro, conform datelor Ministerului Agriculturii și Dezvoltării Rurale (MADR).

Încasările din exporturile de miere au fost aproape similare cu cele raportate în perioada 1 ianuarie - 31 octombrie 2014 (34,57 milioane euro).

Pe de altă parte, valoarea importurilor de miere în primele 10 luni din 2015 a ajuns la 4,74 milioane de euro, pentru o cantitate de 2.081,6 tone, în timp ce în aceeași perioadă a anului 2014 a totalizat 5,13 milioane de euro pentru 2.066,1 tone de miere aduse de pe piețele intra și extracomunitare.

Potrivit datelor Asociației Crescătorilor de Albine din România (ACA), producția de miere din 2015 s-a diminuat în medie cu 30% față de o producție medie anuală de 22.000 de tone, din cauza secetei și a depopulărilor familiilor de albine.

Datele statistice arată că românii consumă, în medie, 450 - 500 de grame de miere pe an pe locuitor, un consum în creștere față de acum 10 ani, dar, comparativ cu cele două kilograme consumate în Germania sau 1,5 kilograme în Olanda și Belgia, ei se situează încă în coada clasamentului european.

România deține, la ora actuală, locul patru în Europa din punct de vedere al producției de miere, după Germania, Franța și Ungaria, cu circa 20.000 de tone anual, și locul șapte la numărul de familii de albine cu 1,47 milioane.

Sursa: Agerpres